Alberto Contador
Alberto Contador Velasco (s. 6. joulukuuta 1982 Pinto, Madridin maakunta, Espanja) on espanjalainen maantiepyöräilijä. Contador on vuosien 2007 ja 2009 Ranskan ympäriajon, vuosien 2008, 2012 ja 2014 Espanjan ympäriajon sekä vuosien 2008 ja 2015 Italian ympäriajon kokonaiskilpailun voittaja.
Contador aloitti ammattilaisuransa vuonna 2003 espanjalaisessa Once-Eroski-tallissa sellaisten tunnettujen pyöräilijöiden kuin Joseba Beloki ja José Azevedo kanssa. Läpilyöntivuotenaan 2007 Contador polki yhdysvaltalaisessa Discovery Channel -tiimissä, mutta siirtyi sen jälkeen Astanan miehistöön. Kausilla 2011–2016 hän edusti tallia, joka viimeksi tunnettiin nimellä Tinkoff. Viimeisen ammattilaiskautensa 2017[1] hän ajoi Trek-Segafredo-joukkueessa. Hän on 176 senttimetriä pitkä ja painoa hänellä on 65 kilogrammaa.
Vuonna 2006 Contadorin nimi liitettiin espanjalaiseen dopingvyyhteen Operaatio Puertoon hänen ajaessaan Liberty Seguros -tallissa, mutta espanjalainen todettiin myöhemmin samana vuonna syyttömäksi. Syyskuussa 2010 Contador kertoi doping-näytteestään löytyneen kiellettyä klenbuterolia[2]. Espanjan pyöräilyliitto antoi hänelle 26. tammikuuta 2011 vuoden kilpailukiellon, jonka seurauksena hän olisi menettänyt El Pais -lehden mukaan myös vuoden 2010 Ranskan ympäriajon voittonsa[3]. Espanjan pyöräilyliitto kuitenkin vapautti Contadorin kilpailukiellosta valituksen jälkeen 15. helmikuuta[4]. Urheilun kansainvälinen vetoomustuomioistuin, CAS, päätti helmikuussa 2012 antaa Contadorille takautuvasti kahden vuoden kilpailukiellon. Hän menetti Ranskan ympäriajon 2010 ja Italian ympäriajon 2011 voittonsa, samoin kaikki muut tuloksensa Ranskan ympäriajosta 2010 alkaen.[5].
Contadoria pidetään yhtenä lahjakkaimpana espanjalaispyöräilijänä sitten Miguel Indurainin. Huikeana mäkimiehenä tunnettu Contador on varsin hyvä myös aika-ajossa, ja hän on voittanut muun muassa Espanjan aika-ajomestaruuden. Contador on menettänyt yhdestä sormestaan ylemmän nivelen kohdalta palan, kun hän yritti vauhdissa korjata matkamittarinsa anturia, mutta huonoksi onneksi sormi joutui pinnojen väliin. Contadorilla todettiin vakava verihyytymä aivoissa vuonna 2004, mutta leikkaus pelasti hänet. Seitsemän kuukauden sairausloman jälkeen espanjalainen otti uransa ensimmäisen suuren voiton Tour Down Under -etappikilpailussa Australiassa viemällä 5. osuuden voiton tammikuussa 2005.
Vuoden 2007 Ranskan ympäriajossa Contadorin esitys Alppien vaativilla osuuksilla oli väkevä. Hyvät otteet saivat jatkoa ensimmäisessä henkilökohtaisessa aika-ajossa ja Contadorin sijoitus yhteiskilpailussa oli aika-ajon jälkeen kolmas. Contador voitti Pyreneiden ensimmäisen vuoriosuuden, joka päättyi erittäin kovan Plateau-de-Beille -vuoren huipulle. Contador kukisti loppukirissä irtiottokumppaninsa, kokonaiskilpailua johtaneen Michael Rasmussenin. Samalla Contador siirtyi yhteiskilpailussa toiseksi ohi Cadel Evansin. Pyreneitten kahdella viimeisellä osuudella Contador hyökkäsi lukuisia kertoja, mutta Rasmussen pystyi vastaamaan 24-vuotiaan espanjalaisen vauhtiin.
Ranskan ympäriajon 16. etapin jälkeen Rasmussenin Rabobank-talli ilmoitti heittäneensä ajajansa ulos kilpailusta ja näin Contador siirtyi kokonaiskilpailun kärkipaikalle. Hän onnistui säilyttämään kokonaisjohtonsa toiseksi viimeisen päivän aika-ajon jälkeen, vaikka Cadel Evans nousikin 23 sekunnin ja Levi Leipheimer 31 sekunnin päähän. Seuraavana päivänä Contador juhli Champs-Élysées'llä Ranskan ympäriajon kokonaiskilpailun voittoa; hän oli lisäksi paras nuorten kilpailussa.
Ranskan ympäriajon jälkeen Contador ei ajanut vuonna 2007 isoissa kilpailuissa. Mies jätti mm. Espanjan ympäriajon väliin ja keskittyi syksyn aikana puntaroimaan saamiaan tarjouksia muilta talleilta, sillä Discovery Channel päätti lopettaa ammattilaispyöräilyn tukemisen tuohon kauteen. Tallin kaikki ajajat joutuivat etsimään työpaikan seuraaviksi kausiksi muualta. Contador teki 23. lokakuuta sopimuksen Astanan kanssa. Pesti on pituudeltaan kaksivuotinen. Dopingskandaalien ryvettämä talli palkkasi uudeksi urheilupäällikökseen Discovery Channelin entisen johtajan Johan Bruyneelin. Bruyneelin lisäksi Discovery Channelista siirtyi Astanaan runsaasti muutakin henkilökuntaa johtotasolta mekaanikkoihin. Bruyneel on kaikkien aikojen menestyksekkäin tallipäällikkö Ranskan ympäriajossa, sillä Contadorin vuoden 2007 voitto oli belgialaisjohtajalle peräti uran kahdeksas.
Contadorin kauden 2008 kilpailukalenteri meni osittain uusiksi, kun Ranskan ympäriajon järjestävä ASO päätti evätä Astana-tallin osallistumisoikeuden kaikkiin ASO:n järjestämiin kilpailuihin. Niihin kuului myös maaliskuun alussa ajettu Pariisi-Nizza -kilpailu. ASO perusteli ratkaisuaan sillä, että Astana-talli on sotkeutunut useisiin dopingtapauksiin kahden viime vuoden aikana. Perusteluissa mainittiin myös Tourin julkisuuskuvan kärsiminen, mikäli Astana olisi mukana.
Astana-talli sai kutsun Italian ympäriajoon vain viikko ennen kilpailun alkua. Contador pystyi lyhyestä valmistautumisesta huolimatta voittamaan kokonaiskilpailun vaikka sijoittuikin vain yhdellä etapilla kolmen parhaan joukkoon: hän oli toinen kymmenennen etapin aika-ajossa. Hän sai johtajan maglia rosa -paidan haltuunsa 15. osuuden jälkeen pitäen sen maaliin saakka. Häntä aiemmin Italian ympäriajon on espanjalaisispyöräilijöistä voittanut vain Miguel Indurain.
Italian ympäriajon jälkeen Contador otti tavoitteekseen Espanjan ympäriajon kokonaiskilpailun voiton. Kilpailun ensimmäisen puoliskon säästeliäästi ja ongelmia vältellen ajanut Contador teki ratkaisevan tuntuisen eron kanssakilpailijoihinsa vuoristoetappien 13 ja 14 kovissa nousuissa. Etapin 13 jälkeen johtajan kultaisen paidan haltuunsa ottanut Contador ei enää luovuttanut johtoa muille ja kantoi paitaa aina Madridiin asti.
Voittamalla Espanjan ympäriajon vuonna 2008 Contador teki historiaa, sillä hänestä tuli lyhimmän ajan sisällä kaikki kolme suurta ympäriajoa voittanut ajaja. Contadorin voitot mahtuvat kaikki 14 kuukauden aikajakson sisälle. Lisäksi hänestä tuli kautta aikain viides ja ensimmäinen espanjalainen ajaja, joka on voittanut kaikki kolme suurta ympäriajoa. Contadorin lisäksi kolme eri ympäriajoa ovat voittaneet Eddy Merckx, Felice Gimondi, Jacques Anquetil ja Bernard Hinault.
Contador voitti Ranskan ympäriajon toistamiseen 2009. Kilpailua sävytti hänen ja joukkuetoverinsa Lance Armstrongin kamppailu Astana-tallin ykkösajajan asemasta. Heidän keskinäiset välinsä olivat varsin huonot, ja Contador totesikin vaikeinta kilpailussa olleen joukkueen hotellissa vietetty aika. Hän voitti kokonaiskilpailun neljän minuutin ja 11 sekunnin erolla Andy Schleckiin, Armstrong sijoittui kolmanneksi.[6] Contador voitti kilpailussa Verbieriin päättyneen vuorietapin 43 sekunnin erolla Andy Schleckiin[7] sekä Annecyssa ajetun 40 kilometrin aika-ajon kolmen sekunnin erolla Fabian Cancellaraan[8].
Ranskan ympäriajossa 2010 Contador kamppaili kokonaiskilpailun voitosta Andy Schleckin kanssa. Contador nousi kilpailun johtoon 15. etapin jälkeen hieman kiistanalaisella tavalla: Schleckin pyörän ketjut irtosivat noin 22 kilometriä ennen maalia, jolloin Contador teki iskun, ja saapui maaliin 39 sekuntia ennen Schleckiä[9]. Contador voitti kokonaiskilpailun lopulta juuri 39 sekunnin erolla ennen Schleckiä. Tästä tempusta huolimatta Contador ja Andy ovat hyviä kavereita, minkä osoitti se, että Ranskan ympäriajon viimeisellä etapilla he naureskelivat ja spurttailivat pääjoukon edessä leikkimielisesti. [10]
Väitetystä kaveruussuhteesta huolimatta elokuussa 2010 Contadorin kerrottiin korvaavan Andy Schleckin tanskalaisessa Saxo Bank -joukkueessa [11]. Syyskuun lopulla 2010 Contador myönsi antaneensa heinäkuussa positiivisen dopingnäytteen. Näyte sisälsi jäämiä klenbuterolista. [12] Contador kertoi positiivisen näytteen johtuneen hotellin tarjoilemasta pilaantuneesta ruoasta. [13]
Contador vapautui kilpailukiellosta Espanjan pyöräilyliiton tekemän valituksen jälkeen helmikuussa. Hän voitti kevään aikana Murcian ja Katalonian ympäriajot. Italian ympäriajoa hän hallitsi varsin ylivoimaisesti. Hän nousi kokonaiskilpailun johtoon voitettuaan Etnalle päättyneen yhdeksännen etapin, ja piti maglia rosa -paidan siitä lähtien hallussaan. Hän voitti myös 16. etappina ajetun ylämäkiaika-ajon. Kokonaiskilpailun hän voitti kuuden minuutin ja kymmenen sekunnin erolla Michele Scarponiin.
CAS määräsi Contadorin helmikuussa kahden vuoden kilpailukieltoon. Contador menetti muun muassa Ranskan ympäriajon voiton vuodelta 2010 ja Italian ympäriajon voiton vuodelta 2011. Kilpailukielto jatkui elokuuhun 2012. Espanjan ympäriajossa hän voitti Fuente Déhen päättyneen 17. etapin siirtyen samalla kokonaiskilpailun johtoon, jonka hän lopulta voitti minuutin ja 16 sekunnin erolla Alejandro Valverdeen. Hän voitti Espanjan ympäriajon myös 2014 kukistettuaan toiseksi tulleen Chris Froomen minuutilla ja 10 sekunnilla[14]. Hän voitti kilpailun 16. ja 20. etapin. Hän voitti Italian ympäriajon 2015 minuutin ja 53 sekunnin erolla Fabio Aruun[15]. Hän siirtyi kilpailun johtoon viidennen etapin jälkeen, putosi toiseksi 13. osuuden jälkeen, mutta nousi lopullisesti kokonaiskilpailun johtoon oltuaan kolmas seuraavalla etapilla, aika-ajossa. Hän ei voittanut kilpailussa yhtään etappia.[16] Hän päätti ammattilaisuransa Espanjan ympäriajoon 2017[1].
2003: Once-Eroski 2004–2006: Liberty Seguros ja sittemmin Astana-Würth 2007: Discovery Channel, talliin hän tuli tunnetun Puerto-skandaalin jälkeen, kun hän oli jäänyt ilman tallia. Tällöin hänet kutsuttiin "UCI ProTourin" ehkä menestyksekkäimmän ja maineikkaimman tallin jäseneksi. 2008–2010: Astana Team 2011–2016: Team Saxo Bank / Saxo-Tinkoff / Tinkoff-Saxo / Tinkoff 2017: Trek-Segafredo
Tour de Pologne: Kahdeksannen etapin voitto
Jacob's Creek Tour Down Under: viidennen etapin voitto Setmana Catalana de Ciclisme: kilpailun yleisvoitto + kolmannen etapin voitto Baskimaan ympäriajo: kokonaiskilpailun kolmas + etapin 5 B voitto Tour de Romandie: kokonaiskilpailun neljäs + neljännen etapin voitto
Tour de Romandie: kokonaiskilpailun toinen + kolmannen etapin voitto Tour de Suisse: kahdeksannen etapin voitto Vuelta Ciclista al Pais Vasco: kokonaiskilpailun viides
Tour de Valence: neljännen etapin voitto Pariisi–Nizza-ajo 2007 kokonaiskilpailun voitto sekä neljännen ja seitsemännen etapin (Maurs-Mende ja Nizza-Nizza) ja nuorten ajajien kilpailun voitto. Vuelta a Castilla y Leon: kokonaiskilpailun ja neljännen etapin voitto Dauphiné Libéré: kokonaiskilpailun kuudes Ranskan ympäriajo 2007: kokonaiskilpailun, nuorten kilpailun sekä 14. etapin voitto (Mazamet-Plateau-de-Beille), kolmas 16. etapilla
Vuelta a Castilla y Leon: kokonaiskilpailun sekä ensimmäisen ja neljännen etapin voitto Baskimaan ympäriajo, kokonaiskilpailun sekä ensimmäisen ja kuudennen etapin voitto Italian ympäriajo, kokonaiskilpailun voitto, 10. etapilla toinen Olympialaiset, aika-ajossa neljäs Espanjan ympäriajo, kokonais- ja yhdistelmäkilpailun sekä 13. ja 14. etapin voitto, 20. etapilla toinen, 7. ja 8. etapilla kolmas
Volta ao Algarve, kokonaiskilpailun ja neljännen etapin (henkilökohtainen aika-ajo) voitto Pariisi–Nizza-ajo, kokonaiskilpailussa neljäs, 1. etapin (henkilökohtainen aika-ajo) ja 6. etapin voitto Baskimaan ympäriajo, kokonaiskilpailun sekä kolmannen ja kuudennen (aika-ajo) etapin voitto Dauphiné Libéré, kokonaiskilpailussa kolmas Aika-ajon Espanjan mestaruus Ranskan ympäriajo, kokonaiskilpailun sekä 15. etapin ja 18. etapin (aika-ajo) voitto, ensimmäisellä etapilla (aika-ajo) ja 17:nnellä etapilla toinen Maailmanrankingissa ensimmäinen[17]
Volta ao Algarve, kokonaiskilpailun ja kolmannen etapin voitto Pariisi–Nizza-ajo, kokonaiskilpailun ja 4. etapin voitto Vuelta a Castilla y Leon: kokonaiskilpailun ja neljännen etapin (aika-ajo) voitto La Flèche Wallonne, kolmas Critérium du Dauphiné, kokonaiskilpailussa toinen, pistekilpailun, prologin ja 6. etapin voitto Ranskan ympäriajo, kokonaiskilpailun voitto, 12. ja 17. etapilla toinen
Vuelta Ciclista a Murcia, kokonais- ja pistekilpailun sekä toisen ja kolmannen (aika-ajo) etapin voitto Katalonian ympäriajo, kokonaiskilpailun ja 3. etapin voitto Vuelta a Castilla y León, 4. etapin (aika-ajo) voitto Italian ympäriajo, kokonais- ja pistekilpailun voitto, 9. ja 16. (aika-ajo) etapin voitto, 8., 13., 14. ja 19. etapilla toinen, 15. ja 21. (aika-ajo) etapilla kolmas Ranskan ympäriajo, kokonaiskilpailussa viides, 4. etapilla toinen, 19. ja 20. (aika-ajo) etapilla kolmas
Tour de San Luis, kolmannen ja viidennen etapin voitto Espanjan ympäriajo, kokonaiskilpailun ja 17. etapin voitto, 11. etapilla (aika-ajo), 12. ja 14. etapilla toinen, 8. etapilla kolmas MM-kilpailut, aika-ajossa yhdeksäs Milano–Torino, voitto
Touir de San Luis, kuudennen etapin voitto Omanin ympäriajo, kokonaiskilpailussa toinen Tirreno–Adriatico, kokonaiskilpailussa kolmas, pistekilpailun voitto Baskimaan ympäriajo, kokonaiskilpailussa viides Ranskan ympäriajo, kokonaiskilpailussa neljäs, 17. etapilla (aika-ajo) toinen
Volta ao Algarve, kokonaiskilpailussa toinen, 4. etapin voitto Tirreno–Adriatico, kokonaiskilpailun sekä 4. ja 5. etapin voitto Katalonian ympäriajo, kokonaiskilpailussa toinen Baskimaan ympäriajo, kokonaiskilpailun ja 1. etapin voitto Critérium du Dauphiné, kokonaiskilpailussa toinen Ranskan ympäriajo, 8. etapilla toinen Espanjan ympäriajo, kokonais- ja yhdistelmäkilpailun sekä 16. ja 20. etapin voitto, 6. etapilla kolmas
Vuelta a Andalucía, kokonaiskilpailussa toinen, 3. etapin voitto Tirreno–Adriatico, kokonaiskilpailussa viides Katalonian ympäriajo, kokonaiskilpailussa neljäs Italian ympäriajo, kokonaiskilpailun voitto, 12. etapilla toinen, 14. etapilla (aika-ajo), 15. etapilla ja 16. etapilla kolmas Route du Sud, kokonaiskilpailun ja 3. etapin voitto Ranskan ympäriajo, kokonaiskilpailussa viides
Volta ao Algarve, kokonaiskilpailussa kolmas, 5. etapin voitto Pariisi–Nizza-ajo, kokonaiskilpailussa toinen Katalonian ympäriajo, kokonaiskilpailussa toinen Baskimaan ympäriajo, kokonaiskilpailun ja 6. etapin (aika-ajo) voitto Criterium du Dauphiné, kokonaiskilpailussa viides, prologin voitto Vuelta a Burgos, kokonaiskilpailun voitto Espanjan ympäriajo, kokonaiskilpailussa neljäs
Vuelta a Andalucía, kokonaiskilpailussa toinen Pariisi–Nizza-ajo, kokonaiskilpailussa toinen Katalonian ympäriajo, kokonaiskilpailussa toinen Baskimaan ympäriajo, kokonaiskilpailussa toinen Ranskan ympäriajo, kokonaiskilpailussa yhdeksäs, 13. etapilla kolmas Espanjan ympäriajo, kokonaiskilpailussa viides, 20. etapin voitto, 17. etapilla toinen
Transclusion error: {{En}} is only for use in File namespace. Use {{lang-en}} or {{en icon}} instead. Transclusion error: {{En}} is only for use in File namespace. Use {{lang-en}} or {{en icon}} instead. Transclusion error: {{En}} is only for use in File namespace. Use {{lang-en}} or {{en icon}} instead.
, viralliset sivut (in Spanish) , profiili , saavutukset, kuvia ym.
Luokka:Espanjalaiset maantiepyöräilijät Luokka:Giro-voittajat Luokka:Ranskan ympäriajon voittajat Luokka:Vuonna 1982 syntyneet Luokka:Elävät henkilöt Luokka:Dopingrikkomuksesta tuomitut espanjalaiset Luokka:Dopingrikkomuksesta tuomitut pyöräilijät